text: Landsbyerne skal være smukkere
  06 april 2014 kl. 06.02
  Landsbyen og fællesskabet trænger til en kærlig hånd. Det mener landsbyboere omkring Kolding, som bruger søndagen på at pynte byerne.
  Flagstængerne skal males hvide igen, og blomsterkrukkerne og forsamlingshuset skal have nyt liv. Søndag samles lokalsamfundene i Hejls, Sjølund og Hejlsminde for at gøre noget særligt ud af deres landsbyer.
  Anledningen kalder de "Smuk Landsbydag," som holdes for tredje år i træk. Selvom det er byen, der skal holdes ved lige, handler dagen også om at holde resten af landsbylivet i god stand:
  - Det giver en masse på den sociale konto at holde sådan en arbejdsdag. Man snakker med de andre på en helt ny måde og lærer folk at kende. Det er ikke kun de farvestrålende blomster i kummerne, der blomstrer ? det smitter af på hele lokalsamfundet.", siger Christian Krag, der er en af initiativtagerne.
  Smuk Landsbydag er arrangeret af lokale foreninger i samarbejde med Kolding Kommune.
  Sidste år trak 180 beboere i arbejdstøjet i de tre byer.
  